Rakúsky zlatý dukát zobrazujúci cisára Františka Jozefa, r. 1910
**Dukát** je zlatá obchodná minca pôvodne pochádzajúca z Benátok. Názov *dukát* vznikol zo skrátenia latinského slova razeného na starších zlatých minciach *ducat(us)*, znamenajúceho *vojvodstvo*. Rozšíril sa po celej Európe ako najtypickejšia zlatá minca s váhou 3,49 gramu rýdzosti 0,986.

Prvé dukáty boli vyrazené za vlády kráľa Rogera II. Sicílskeho v roku 1140 a zobrazovali postavu Krista.

Kremnické dukáty
----------------

Mincovňu Kremnica 17. novembra 1328 založil kráľ Karol I. V období jeho vlády a ďalších Anjouovcov sa razili mince zo zlata rýdzosti 23 karátov a 9 grénov (rýdzosť 0,990). Boli presnými kópiami zlatých mincí mesta Florencie pod názvom florény. Za Ľudovíta I. florentskú symboliku vystriedala symbolika domáca s uhorským svätým Ladislavom na reverze a postavou uhorského kráľa na averze. Všetky kremnické dukáty sa vyznačovali vysokou a stálou rýdzosťou zlata vyššou o jeden grén (0,003) oproti všetkým ostatným minciam tohto druhu v súvekej Európe (0,986), vďaka čomu sa v stredoveku považovali za najtvrdšiu menu Európy. Existujúce záznamy hovoria, že v Kremnici bolo vyrazených až 21,5 milióna kusov dukátov.

Razby dukátov
-------------

* sicílske dukáty
* zlaté benátske dukáty a ich imitácie
* maďarské dukáty
* holandské dukáty
* česko-slovenské dukáty
* a mnoho ďalších.

Česko-slovenské dukáty
----------------------

Československé dukáty Svätej Kataríny z roku 1934
Česko-slovenské zlaté dukáty, známe aj pod názvom dukáty Svätej Kataríny, sú raritné zlaté mince s vrúbkovanou hranou. Celá produkcia dukátov Svätá Katarína bola pri príležitosti znovuzahájenia ťažby v kremnických baniach zrealizovaná v Mincovni Kremnica v roku 1934 v celkovom náklade 585 kusov. Autorom je Anton Hám. Vyrazené boli tieto druhy mincí:

* 68 kusov 10-dukátovej medaily (priemer 42 mm, hmotnosť 32,9 g)
* 70 kusov 5-dukátovej medaily (priemer 34 mm, hmotnosť 17,45 g)
* 159 kusov 2-dukátovej medaily (priemer 25 mm, hmotnosť 6,98 g)
* 288 kusov dukátovej medaily (priemer 20 mm, hmotnosť 3,49 g)

V rámci tejto razby bola vydaná aj špeciálna sada známa pod názvom Presidential Gold Set. Je to unikátna sada štyroch zlatých dukátov v nominálnych hodnotách 1, 2, 5 a 10. Sada je darom Tomáša Garrigue Masaryka, prvého prezidenta Česko-slovenskej republiky. Razba štyroch mincí špeciálnej sady bola technologicky prevedená tzv. vzorkovou razbou, razbou aplikovanou dvakrát, oproti bežnej kvalite dvojnásobnou silou, na leštené pliešky (tzv. proof quality).

Okrem vyššie uvedených zlatých dukátov boli vyrazené aj strieborné mince s hladkou hranou s priemermi 30 a 40 mm a hmotnosťami 10 a 21 g.

V rokoch 1971 a 1973 bola vykonaná dorazba zlatých medailí s váhami 1, 2, 5 a 10 s označeniami 71R a 73R Au 900/1000.

Konkrétne vyrazené mince sú súčasťou rôznych verejných či súkromných zbierok a expozícií.

Často sa používali ako ozdoby v podobe mince s mašľou.

Referencie
----------

1. ↑  Novotný, Vlastislav: "Mince Československa 1918-1992, Českej republiky a Slovenskej republiky 1993-2015", str. 111-112, PaeDr. Jarmila Novotná, 2015
2. ↑   *"Що найкоштовніше у вашій хаті? Прикраси дружини" – неймовірні аксесуари полтавок - poltavchanka.info* [online]. 2022-10-18, [cit. 2022-10-31]. Dostupné online. (po ukrajinsky)

Iné projekty
------------

WikicitátyCommons
* Spolupracuj na Wikicitátoch Wikicitáty ponúkajú citáty od alebo o **Dukát**
* Spolupracuj na Commons Commons ponúka multimediálne súbory na tému **Dukát**